n_a

Bidii aliamini kuwa mtaka la waridi sharti adhurike. Hivyo basi baada ya kufuzu na kufaulu katika mtihani wake, hakujikalia ubwana. Alianza kutuma barua za maombi ya kazi katika idara mbalimbali za dola. Usisahau kuwa, kwenda bure si kukaa bure. Mwishowe alipata mwaliko wa kwenda kufanya usaili katika mji wa Rahaleo. Kazi ambayo alihojiwa juu yake ilikuwa ya donge nono. Ni gange ambayo ingembadilisha kama rangi ya lumbwi. Ilikuwa jahara kama pengo kuwa mashauo, mbwembwe, maringo na mikogo ndizo zingekuwa kitambulisho chake. Mipango yake hii aliifanya kisiri kwa kuwa hakuna aliyekuwa na mwao wa mahojiano yake haya. Hii ndiyo sababu aliifanya safari yake usiku wakati wengine walikuwa wamelala usingizi wapono.

Basi la usiku lingeondoka saa mbili na ushei, Bidii basi akanuma vitafunio vyake. Zilipofika saa mbili na dakika nane, basi likaanza kuchuana na kamba ndefu isiyoweza kufunga kuni.

Baada ya saa tatu hivi, dereva alilisimamisha basi katika kituo cha Tua. Hapa paliwapa abiria nafasi ya kununua vinywaji huku wengine wakienda msalani. Bidii alipoona kuwa wengine wote walikuwa wameshuka, hata yeye alitoka. Alienda hotelini na kuagiza mtindi ale pamoja na kimanda. Alikivamia kimanda kile jinsi kiwavi anavyoguguna shamba la mpunga. Wengi walishangaa kwa kuwa, kimanda hicho kilikuwa cha yai la mbuni. Baada ya kula kimanda chake, aliteremsha kwa mtindi wake na akawa tayari kwa safari. Hatimaye basi lilianza safari.

Kutokana na nguvu nyingi za chakula alichokula, jasho lilianza kumtoka. Tumbo nalo likaanza kumchafuka. Alianza kuhangaika kama nondo aliyetumbukia taani. Lisilo budi hubidi. Aliamua kumwomba dereva kulisimamisha gari ili aende pembeni. Dereva naye aliongeza kasi kwa kuwa alihofia Bidii alikuwa pwagu aliyetaka gari lisimame ili wenzake wawashambulie abiria.

Baada ya kuumia sana, Bidii alianza kutapika. Dereva kuona hivyo hakuwa na jingine ila kulisimamisha gari. Aliliegesha kando na kumwomba Bidii kushuka ili apate nafasi ya kujisaidia. Naye Bidii kupata nafasi hiyo, alifyatuka karna mshale wa msasi mwenye kisasi. Alikimbia msituni ili kujisaidia. Kwa bahati mbaya, alimkanyaga kuchakulo aliyemrushia maji yenye uvundo alioshindwa hata yeye mwenyewe (Bidii) kuvumilia.